KIRJALLINEN KYSYMYS E-4160/00

esittäjä(t): Alexandros Alavanos (GUE/NGL) komissiolle

(16. tammikuuta 2001)

Aihe: Puuvillakiintiöt

Kreikan maatalousministeriö ilmoitti 11. joulukuuta 2000 viljelijäkohtaisista kiintiöistä, jotka määrätään niin pinta-alalle, jota kukin tuottaja voi viljellä vuonna 2001, kuin tuotantomäärälle, jolle hän voi saada tukea. Kullekin tuottajalle sallittu viljelypinta-ala on 5 prosenttia pienempi kuin viimeisten viiden vuoden keskimääräinen viljelijäkohtainen pinta-ala ja tukeen oikeutettu puuvillan määrä on 5 prosenttia pienempi kuin kolmen parhaan puuvillantuottajan keskimääräinen tuotantomäärä viimeisten viiden vuoden aikana.

Kuten käy ilmi myös komission vastauksesta, jonka se antoi kysymykseeni E-1952/00(1), mikään yhteisön nykyisen lainsäädännön säännös ei edellytä puuvillan viljelypinta-alan rajoittamista. Sama tietenkin koskee myös sitä tuotantomäärää, jolle voidaan myöntää tukea. Edes puuvillan tukijärjestelmän mukauttamista koskevassa komission ehdotuksessa(2), joka ei ole lopullinen ja jota ei hyväksytä ennen helmikuun puoliväliä vuonna 2001, ei säädetä yleisten viljelijäkohtaisten kiintiöiden soveltamisesta puuvillanviljelyssä ja -tuotannossa, vaan vain annetaan mahdollisuus toteuttaa pelkästään pinta-alaa koskevia rajoituksia tiettyjen kriteerien perusteella ja tietyillä alueilla.

1. Kuinka komissio aikoo toimia estääkseen puuvillaa koskevien yhteisön asetusten vastaisten toimien toteuttamisen?

2. Kuinka se aikoo varmistaa tuottajien oikeuden saada ajoissa tietää, siis sinä aikana, jolloin he laativat vuosittaiset viljelysuunnitelmansa, mitkä säännökset ovat voimassa kunkin viljelykasvin kohdalla, jotta he voivat tehdä päätöksensä ja ryhtyä tarvittaviin töihin (viljelykasvin valinta, peltojen vuokraus, viljelytyöt, siementen hankinta, lannoitteiden käyttö jne.)?

(1) EYVL C 81 E, 13.3.2001, s. 117.

(2) KOM(1999) 492 lopullinen.

Franz Fischlerin komission puolesta antama vastaus

(20. helmikuuta 2001)

Puuvillan viljelypinta-alaa ja tukeen oikeutettua tai ei-oikeutettua tuotantomäärää koskevaan parlamentin jäsenen kysymykseen E-1952/00(1) annetussa vastauksessa vahvistetaan, ettei mikään yhteisön voimassa olevan lainsäädännön säännös edellytä puuvillan ja siten tukeen oikeutetun puuvillan viljelypinta-alan rajoittamista.

Komissio tarkasteli yksityiskohtaisesti Kreikan asiasta vastaavan ministeriön 10. helmikuuta 2000 tekemää päätöstä N:o 35870, jossa vahvistetaan puuvillan viljelylle myönnettävää tukea koskevat hallinnolliset toimenpiteet markkinointivuoden 20002001 kylvöjen osalta. Tämän jälkeen se aloitti Kreikkaa vastaan EY:n perustamissopimuksen 226 artiklan (entinen 169 artikla) mukaisen jäsenyysvelvoitteiden rikkomista koskevan menettelyn.

Parlamentin jäsenen mainitsemien seuraavan markkinointivuoden 20012002 kylvöjä koskevien uusien toimenpiteiden osalta komissio aikoo perehtyä 11. joulukuuta 2000 tehtyä ministeriön päätöstä koskeviin virallisiin säännöksiin vielä perusteellisemmin, eikä se siis voi ottaa kantaa asiakirjoihin. Komissio varaa itselleen mahdollisuuden aloittaa kyseisen päätöksen yksityiskohtaisen tarkastelun jälkeen samankaltaisen menettelyn kuin markkinointivuoden 20002001 kylvöjen osalta noudatettu menettely.

Puuvillan tukijärjestelmän tarkistusta koskeva ehdotus julkaistiin 13. joulukuuta 1999(2). Kyseiseen ehdotukseen sisältyvistä säännöksistä, erityisesti jäsenvaltioiden mahdollisuudesta rajoittaa tukeen oikeutettua pinta-alaa soveltamalla tasapuolisia perusteita tarvittaessa, saatiin siis tieto jo useita kuukausia ennen tavanomaista kylvöajankohtaa, mikä takasi siten toimijoille kuuluvan luottamuksensuojan periaatteen toteutumisen.

Kansallisella tasolla annetut säännökset eivät voi missään tapauksessa olla vastoin asiaa koskevaa yhteisön lainsäädäntöä.

(1) EYVL C 81 E, 13.3.2001.

(2) KOM(1999) 492 lopullinen.